Statens vegvesen Vegdirektoratet

Postboks 8142 Dep

0033 Oslo

Deres ref: 19/168282-1 Vår ref: TF/JTM Oslo, 20. august 2019

**Høring om endring av førerkortforskriften vedlegg 1 Helsekrav**

Det vises til brev datert 27.6.2019 vedr. forslag til endring av førerkortforskriften vedlegg 1 Helsekrav. Det vises også til vårt brev datert 27. august 2018 til Samferdselsminister Ketil Solvik Olsen, hvor vi tar opp urimeligheten i at en endring i et teoretisk krav skal medføre at inntil 200 yrkessjåfører (anslag) blir utestengt fra yrket fra 1. oktober 2019.

Da forslag til nytt vedlegg 1 Helsekrav var på høring i 2015, foreslo Norges Lastebileier-Forbund (NLF) i høringssvaret datert 20.3.2015 at *«Dispensasjon kan gis der det etter en samlet vurdering av helsetilstand og trafikksikkerhet vil være åpenbart urimelig å avslå en søknad om dispensasjon, og særlig dersom den helsemessige begrunnelsen for dispensasjon ikke har forverret seg»*.

Oppdraget til denne høringen er *«Samferdselsdepartementet og Helse- og omsorgsdepartementet har besluttet å legge til rette for å videreføre eksisterende dispensasjoner. I lys av vurderingene til Helsedirektoratet skal det ikke gjøres generelt unntak fra helsekravene. Vi ber derimot om at det legges til rette for en videreføring av mulighet til å forlenge allerede innvilgede individuelle dispensasjoner utover 30 september 2019, herunder at de aktuelle førerkortinnehavere gjennomgår og består en individuell medisinskfaglig vurdering og som hovedregel gjennomfører en praktisk kjørevurdering før dispensasjon forlenges.»*

Det foreslås på dette grunnlag at overgangsbestemmelsen for dispensasjoner i førerkortforskriften vedlegg 1 § 45 gis et nytt tredje ledd. Førere med syn på bare ett øye vil etter denne bestemmelsen få mulighet til å søke om fornyelse av dispensasjon når gjeldende overgangsordning opphører ved utgangen av september i år. Overgangsbestemmelsen forlenges dermed med 10 år for tungbilførere med syn på bare ett øye.

Etter en rimelighetsvurdering har Samferdselsdepartementet og Helse- og

omsorgsdepartementet kommet til at det vil være riktig å gi norske tungbilsjåfører med syn på bare ett øye mulighet til å søke om å få fornyet en tidligere innvilget dispensasjon, forutsatt at vilkårene i med kursiv skrift ovenfor er oppfylt.

NLF mener det ikke skal fastsettes en tidsbegrensning på videreføring av overgangsbestemmelsene. Dette kommer vi imidlertid tilbake til i senere kommentarer.

Vi finner det urimelig å kreve en praktisk kjøretest ved søknad om dispensasjon. En fornyelse av dispensasjon kan etter NLFs syn sidestilles med en ordinær fornyelse av førerkort hvor det kun kreves legeattest, og ikke en praktisk kjøretest. NLF mener også at de i Statens vegvesen som eventuelt skulle gjennomføre en slik kjøretest, ikke har nødvendig kompetanse til å gjennomføre en slik test, som eventuelt kan medføre at søkeren mister førerretten som følge av konsekvensene av syn på ett øye.

***Hvem skal unntaksregelen gjelde for?***

I høringsnotatet omtales at «*det kan tyde på at det likevel er innvilget nye dispensasjoner til personer etter 1. juli 2010 og frem til 1. januar 2016, og disse er i så fall gitt på feil grunnlag og i strid med retningslinjene.*».

Dersom dispensasjon er gitt første gang *etter* 1. juli 2010, vil førerkortinnehaver med syn på ett øye ha dispensasjon frem til dens utløp den 30. september 2019 (når gjeldende overgangsordning opphører). Kun i spesielle tilfeller kan det være grunnlag for å gi ny dispensasjon etter denne dato. Normalt vil praksis bety at førerretten opphører etter denne dato for denne gruppen (jf. forslagsteksten til alternativ 1 s 21 i høringsdokumentet).

Alternativt foreslår Vegdirektoratet at man kan tillate en videreføring av dispensasjoner gitt før 1. januar 2016. Ved dette alternativet blir det ikke gjort forskjell på de som har fått dispensasjon før 1. juli 2010, og de som ved en feil har fått vedtak om dispensasjon etter 1. juli og frem til 1. januar 2016 (jf. forslag til alternativ 2, side 21 og 22 i høringsdokumentet).

NLF støtter alternativet hvor også de som eventuelt har fått innvilget dispensasjon etter 1. juli 2010 får mulighet til å søke om forlenget dispensasjon på lik linje med dem som fikk slik før denne datoen. NLF mener det er like urimelig at disse yrkessjåførene blir utestengt fra yrket, som de som har fått dispensasjonen innvilget før 1. juli 2010.

Høringsnotatet omtaler også at enkelte tungbilførere med syn på bare ett øye tidligere har fått tidsubegrenset dispensasjon fra fylkesmannen og at det fra Vegdirektoratets side er ønskelig at også disse førerne skal omfattes av de nye bestemmelsene. Det betyr i så fall at de foreslåtte endringene i førerkortforskriften får såkalt tilbakevirkende kraft, noe som i utgangspunktet strider mot Grl. § 97 som inneholder et forbud mot å gi lover tilbakevirkende kraft. Imidlertid har Vegdirektoratet vurdert det slik at det i denne aktuelle saken ikke er i strid mot Grl. § 97 (begrunnelse på s. 16 og 17 i høringsdokumentet).

Av hensyn til de som i dag har tidsubegrenset dispensasjon foreslås det en overgangsordning tatt inn i § 45 der Helsedirektoratet foreslår at en tidsubegrenset dispensasjon som er innvilget før 1. juli 2010 vil være gyldig ved fornyelse av førerkortet før 1. oktober 2020. Ved

fornyelse av førerkortet etter 1. oktober 2020 må det søkes om dispensasjon fra fylkesmannen etter vilkårene i vedlegg 1 § 45 tredje ledd.

NLF støtter dette forslaget.

Til sist er det spørsmål om hvor lenge det skal innvilges dispensasjon. Helsedirektoratet mener at det må vurderes om det skal forskriftsfestes hvor lenge en eventuell forlenget overgangsordning etter 30. september 2019 skal vedvare, eller om det ikke skal være tidsbestemt. Eventuelt om denne skal være begrenset oppad til søker blir pensjonist. Høringsnotatet har tre alternative forslag.

Alternativ 2 og 3 vil gi førere mulighet til å søke om dispensasjon fra synskravene i ti år fremover, og med det får de adgang til yrket så lenge de oppfyller øvrige helsekrav.

NLF støtter alternativ 2, siden dette ikke begrenser førers alder til 70 år. Bakgrunnen for NLFs syn er blant annet at det er et ønske om at ansatte skal kunne stå i arbeid så lenge som mulig, og at den generelle pensjonsalderen nå er økt til 72 år. NLF ser ingen grunn til å bedømme sjåfører over 70 år strengere enn de under 70 år, så lenge de oppfyller øvrige helsekrav.

Dette svaret sendes kun elektronisk.

Vennlig hilsen
**Norges Lastebileier-Forbund**

  

Geir A. Mo Thorleif Foss
Administrerende direktør Seniorrådgiver næringspolitikk